b'\n_START_ARTICLE_\nSo\xc4\x8dasno vrtenje\n_START_PARAGRAPH_\nSo\xc4\x8dasno vrtenje ali sinhrona rotacija je v astronomiji poseben na\xc4\x8din kro\xc5\xbeenja nebesnega telesa okrog osrednjega telesa, pri katerem se kro\xc5\xbee\xc4\x8de telo med enim obkro\xc5\xbeenjem zavrti okrog lastne osi to\xc4\x8dno enkrat._NEWLINE_Zgled za tak\xc5\xa1no kro\xc5\xbeenje je gibanje Lune, ki kro\xc5\xbei okrog Zemlje. Zaradi tega na povr\xc5\xa1ini Zemlje nikoli ne vidimo celotne druge strani Lune]. Vedno vidimo malo ve\xc4\x8d kot polovico iste strani. Vrtenje postane so\xc4\x8dasno zaradi plimskih sil, ki delujejo med obema telesoma. Lastno vrtenje manj\xc5\xa1ega nebesnega telesa se zaradi plimskih sil zavira. Podobno kot na Zemlji nastane bibavica, ki se odra\xc5\xbea v dvigovanju in spu\xc5\xa1\xc4\x8danju gladine morij, se tudi povr\xc5\xa1ina Lune malenkostno dviguje in spu\xc5\xa1\xc4\x8da, kar povzro\xc4\x8da zaviranje vrtenja Lune. To deluje kot neke vrste trenje pri vrtenju Lune in tako deluje zaviralno. Seveda tudi Luna zavira vrtenje Zemlje. V splo\xc5\xa1nem velja, da v dalj\xc5\xa1em \xc4\x8dasu postanejo tirnice vseh nebesnih teles, ki kro\xc5\xbeijo okrog ve\xc4\x8djega osrednjega telesa, bolj ali manj z njim so\xc4\x8dasne.'